Għat-tielet darba f'din il-leġiżlatura, il-Gvern se jkun qed iżomm il-wegħda li għamel sa minn meta kien għadu fl-Oppożzzjoni; dik li jħallas lura liċ-ċittadini t-taxxa inġusta li kienu ħallsu fuq vetturi li xtraw. Permezz ta' din id-deċiżjoni, il-Gvern wera li din ma kinitx sempliċiment gimmick biex jirbaħ l-elezzjoni ġenerali, bħalma kien intqal mill-Partit Nazzjonalista illi, kieku kien għalih, dawn il-flus ma tħallsux lura. Din is-sena hemm baġit ta' €4.3 miljun allokati għall-għotjiet li se jitħallsu lil sidien ta' vetturi li rreġistraw il-vettura tagħhom fl-2005. Transport Malta, taħt il-Ministeru għat-Trasport u Infrastruttura, se tkompli l-iskema ta' għotja ta' taxxa żejda li tħallset fuq il-vetturi sakemm dawk kollha li ngidmu jieħdu flushom lura; ammont li se jitħallas f'pagament wieħed permezz ta' ċekk. Matul dawn il-ġranet ġew impostati 6,171 ittra lis-sidien eliġibbli tal-vetturi rreġistrati bejn l-1 ta' Jannar u l-31 ta' Diċembru 2005. Fl-ittra, l-applikanti li rreġistraw il-vettura tagħhom, qegħdin ikunu notifikati bil-miktub għal din l-iskema biex jivverifikaw id-dettalji personali tagħhom, jiffirmaw u jibagħtu l-formola tal-applikazzjoni lura lil Transport Malta sa mhux aktar tard mid-29 ta' Lulju 2016. L-istess proċess se jiġi adottat għas-snin konsekuttivi għall-vetturi rreġistrati sas-sena 2008, sakemm il-pagamenti kollha lill-applikanti eliġibbli jkunu tħallsu. Jirriżulta li s'issa l-ammont totali li ngħata lura fi flus permezz tar-refużjoni tat-taxxa tal-VAT fuq reġistrazzjoni tal-vetturi kien ta' €3,274,480.00 fis-sena 2014, filwaqt li fis-sena 2015 ngħata l-ammont ta' €2,315,847.57. Filwaqt li bejn is-sena 2014 u s-sena 2015, 29,126 persuna ħadu pagament ta' €110 jew ta' €55 bħala refużjoni ex-gratia ta' VAT fuq it-taxxa ta' reġistrazzjoni tal-vetturi, fis-sena 2015 kien hemm 3,336 persuna li ħadu l-ħlas kollu dovut bħala refużjoni ta' VAT fuq it-taxxa ta' reġistrazzjoni għall-vetturi reġistrati bejn l-1 ta' Mejju u Diċembru 2004. Sidien ta' vetturi li kienu rreġistraw vettura għall-użu personali bejn il-perjodu tal-1 ta' Mejju 2004 u l-31 ta' Diċembru 2005 u li huma eliġibbli għall-iskema iżda li ma kinux applikaw matul is-sena 2014 jew 2015, jistgħu xorta jissottomettu formola tal-applikazzjoni (li tista' tiġi miksuba minn Transport Malta) sad-29 ta' Lulju 2016. Filwaqt li dawk il-persuni li kienu applikaw fl-2014 u llum ġew nieqsa, jistgħu japplikaw l-eredi tagħhom. Għal iktar informazzjoni jew assistenza wieħed jista' jċempel fuq il-Freephone 8007 2373 mit-Tnejn sal-Ġimgħa bejn it-8.00am u t-3.00pm, jew jibgħat email lil: [email protected]